暮春聯句九首  其八
作者：許月卿
朝代：宋

paragraphs: 燮調能十雨，具訓微三風。
希聖如顔子，何時笑叔通。
明經徒爲利，穢史不能公。
落落經綸腹，悠悠錦繡胸。
茶烟禪榻上，花蕊酒盃中。
皇覽方佳少，青衫已禿翁。
凄凉語棐話，寂寞教咸忠。
青嶂鶴仙返，白楊鴉夜訌。
庭前雙桂樹，堂上六經豐。
皇帝春秋盛，車書夷夏同。
移忠聊士諾，獨善未妨窮。